過玉師室觀霅川范生梅花
作者：釋道潜
朝代：宋

paragraphs: 桃李韵粗俗，江梅清獨妍。
幽姿有時睹，如揖姑射仙。
從來丹青手，默數三四賢。
徐熙擅江左，趙子名西川。
中間復誰何，絕特推老邊。
風流迨茲泯，范子俄超然。
迺知苕霅勝，秀氣常回旋。
斯人非畫師，勢利不可鎸。
興來即揮毫，游戲三昧前。
一枝豈易得，答子能拳拳。
橫斜有餘態，肌粉含霏烟。
我來玩几席，歎賞徒留連。
恨無處士詩，二妙相並傳。